ये ह विजेंदर सिंह आंय जऊन ह नंदिया के संग अपन परिवार के नाता-रिश्ता ला बतावत हवंय. मल्लाह (डोंगहार) समाज के, वो ह कतको पीढ़ी ले दिल्ली मं यमुना पार के खेत मन मं रहिथें अऊ काश्त करथें. करीबन 459 कोस(1,376 किलोमीटर) लंबा ये नंदिया देश के रजधानी इलाका मं 7 कोस (22 किमी) तक ले बोहावत जाथे अऊ येकर डूबान के जमीन चरों डहरले करीबन 32 कोस के दायरा (97 वर्ग किलोमीटर) मं हवय.
विजेंदर जइसने 5,000 ले जियादा किसान मन करा 99 बछर के मालिकाना हक वाले जमीन के पट्टा रहिस.
येकरेच पहिली बुलडोजर आ गे.
जनवरी 2020 के भारी जाड़ बखत, नगरनिगम के अफसर मन एक ठन प्रस्तावित जैव विविधता पार्क सेती रद्दा बनाय बर ओकर खेत ला फसल के संग बुलडोजर चला दीन. विजेंदर ह लहुवा ले अपन परिवार ला तीर के गीता कालोनी के भाड़ा के मकान मं ले गीस. जइसने के दीगर सैकड़ों किसान मन रजधानी के लाल किला ले थोकन दूरिहा मं भाड़ा मं रहत रहिन.
रातों-रात 38 बच्छर के ये किसान के रोजी-रोटी नंदा गे अऊ वो ला अपन घर के पांच लोगन, ओकर घरवाली अऊ 10 बछर ले कम उमर के तीन झिन बेटा के पेट भरे सेती शहर मं गाड़ी चलाय सुरु करे परिस. वो ह अकेल्ला नई रहिस. दीगर जऊन मन के घलो अपन जमीन अऊ रोजी रोटी चले गे रहिस, वो मं मेट्रो टेसन मं पेंटर, माली, चऊकीदारी अऊ सफाई करमचारी के नऊकरी हासिल करे जूझत रहिन.
कुछेक महिना बीते देश ह लाकडाउन मं चले गीस-24 मार्च 2020 -परिवार ला अऊ बिपत मं डार दीसः विजेंदर के मंझला बेटा, जेन ह तब छे बछर के रहिस, ला दिमागी लकवा (सेरेब्रल पाल्सी) अऊ ओकर महीना भर के दवई बिसोय ला मुस्किल होगे रहिस. ओकर जइसने करीबन 500 घर ला बसाय बर सरकार डहर ले कऊनो दिशा निर्देश नई रहिस, जऊन मन यमुना के पार ले ऊजर गे रहिन -वो मन के आमदनी के जरिया अऊ घर रातों रात ऊजर गे रहिस.
कमल सिंह कहिथे, "महामारी ले पहिली, हमन फूलगोभी, हरियर मिर्चा, सरसों , फूल अऊ कतको उपज बेंच के महिना मं 8,000 ले 10,000 रूपिया कम लेवत रहेन." ओकर परिवार मं पांच झिन, ओकर घरवाली, 16 अऊ 12 बछर के दू झिन बेटा अऊ 15 बछर के एक झिन नोनी हवय. 45 बछर के ये किसान त तऊन बात ला सुरता करथे के कइसने ओकर जइसने किसान मन ला स्वयंसेवी समूह मन डहर ले मिले ला खा के परान बचाय ला परिस.
अइसने होय के कुछु महिना पहिले, सितबंर 2019 मं एनजीटी ह दिल्ली विकास प्राधिकरण (डीडीए) ला यमुना के डूबान इलाका मं बाड़ा लगाय ला कहे रहिस जेकर ले येला जैव विविधता पार्क बनाय जाय सकय. एक ठन अजायबघर बनाय के घलो योजना रहिस.
बीते कुछु बखत ले डीडीए ह किसान अऊ कास्तकार मन ले जमीन खाली करे ला कहत हवय. असल मं, 10 बछर ले जियादा बखत के पहिली नगर निगम के अफसर मन अपन घर मन ला सम साम करे सेती बुलडोजर मंगवाय रहिस जेकर ले 'फिर ले बनाय' अऊ 'सजाय' के काम करे जाय सकय.
दुनिया के एक ठन नामी 'मुरख' शहर मं किसान मन बर कऊनो जगा नई ये. वइसे ये ह कभू घलो नई रहिस.
बाद मं, जऊन मजूर मन भारत के 'विकास' के ये उज्जर चिन्हारी जगा मन ला बनाय बर हाड़तोड़ बूता करे रहिन अऊ लकठा मं झाला-कुरिया मं रहत रहिन, तऊन मन ला घलो नंदिया के पार ले बेदखल कर दे गे रहिस. वो मन के झाला कुरिया सेती 'देश के मान' के इमारत मन मं शानदार खेल सुविधा जइसने कऊनो जगा नई ये.
एनजीटी डहर ले बने यमुना निगरानी समिति के अध्यक्ष बीएस सजवान कहिथें, " 2015 मं एनजीटी ह आडर दे रहिस के एक बेर इलाका के पहिचान यमुना के डूबान जमीन के रूप मं होय के बाद, येला संरक्षित करे जाय ला चाही काबर ये ह नंदिया के आय, न के तोर धन मोर बर." वो ह कहिथें के न्यायाधिकरण ह सिरिफ अपन आदेश के पालन करत हवय.
"हमर बर काय जेकर मन के इहाँ ले रोजी-रोटी चलत रहिस?" रमाकांत त्रिवेदी पूछथें, जऊन ह ये नंदिया पार मं अपन जिनगी के 75 बछर गुजार दीस खेती करत.
पारी ह पहिली बेर 2019 मं ये इलाका मं शिव शंकर, विजेंदर अऊ दीगर परिवार मन ले भेंट घाट करे रहिस, जब हमन ये रपट बनाय सेती गे रहें के बदलत मऊसम ह ओकर जीविका ऊपर कइसने असर डारे हवय. पढ़वः Big city, small farmers, and a dying river .
संयुक्त राष्ट्र के एक ठन अध्ययन के मुताबिक, अवेइय्या पांच बछर- 2028 मं, दिल्ली दुनिया के सबले बड़े अबादी वाले सहर बने के आस मं हवय. अऊ येकर अबादी 2041 तक 2.8 से 3.1 करोड़ के मंझा हबर जाय के उम्मीद हवय.
बढ़त अबादी के बोझा सिरिफ नंदिया पार अऊ डूबान वाले इलाकाच ला नई, फेर खुदेच नंदिया ला घलो उठाय ला परत हवय. मिश्रा कहिथें, यमुना बरसात के पानी ऊपर आसरित नंदिया आय अऊ ये मं सिरिफ तीन हिना सेती अऊसतन 10 ले 15 दिन हरेक महिना होय बरसात के पानी भराथे. वो ह तऊन सवाल के जुवाब देवत रहिन के देश के रजधानी पिये के पानी सेती यमुना के पानी ऊपर आसरित हवय. पानी के एक ठन दीगर जरिया धरती भीतरी के पानी घलो हवय, जेन ह नंदिया के पानी ला सोंख के जमा होथे.
डीडीए ह महानगर के पूरा पूरी शहरीकरन के प्रस्ताव दे हवय, जेकर जिकर इकनॉमिक सर्वे ऑफ़ दिल्ली 2021-22 मं घलो करे गे हवय.
मनु भटनागर बताथें के 2021 बछर तक ले करीबन 5,000 ले 10, 000 लोगन मन दिल्ली के यमुना नदी ले अपन रोजी रोटी चलावत रहिन. मनु, इंडियन नेशनल ट्रस्ट फ़ॉर आर्ट एंड कल्चरल हेरिटेज (इंटेक) के प्राकृतिक विरासत विभाग के प्रमुख निर्देशक आंय. ओकर कहना हवय के बेदखल करे गे लोगन मन ला पार के जमीन के सजाय-धजाय के बूता मं लगाय जाय सकत रहिस. "प्रदूसन के स्तर घटे ले मछरी पाले के काम ह विकसित होही. वाटर स्पोर्ट्स एक अऊ नव रद्दा हो सकथे, अऊ करीबन 32 कोस के दायरा के जमीन मं कलिंदर जइसने खाय के जिनिस कमाय ला कहे जा सकत हवय." जब 2019 मं जब पारी ले ओकर भेंट घाट होय रहिस, वो बखत इंटैक डहर ले छपे अपन किताब 'नैरेटिव्स ऑफ़ द एनवायरनमेंट ऑफ़ डेल्ही' हमन ला भेंट मं देवत ये बात कहे रहिन.
2020 के मई महिना मं किसान मन सुप्रीम कोर्ट मं अपन मुकदमा हार गीन अऊ ओकर पट्टा खतम होगे रहिस. वो मन करा 1 लाख रूपिया घलो नई रहिस जेकर मदद ले वो मन अपील करे सकतिन. अइसने करके ओकर मन के बेदखली सब्बो दिन सेती हो गे.
विजेंदर कहिथें, "लाकडाउन ह हालत ला अऊ बिकट बना दीस, जब रोजी मजूरी अऊ कार चढ़ाय जइसने काम घलो बंद हो गे. हमर करा दवई बिसोय तक के पइसा नई रहिस." ओकर 75 बछर के ददा शिव शंकर ला छोट-मोट बूता खोजे ला सहर मं किंदरे ला परिस.
"हमन सब्बो ला पहिली लेच खेती किसानी छोड़ के नऊकरी खोज लेय ला रहिस. जब अनाज नई होही तब लोगन मन ला ये बात समझ मं आही के अनाज हमर बर कतक जरूरी आय अऊ किसान के महत्ता कइसने आय," ओकर बोली मं बगियाय ह झलक जाथे.
शिव शंकर तऊन बखत ला सोचत हवंय जब वो अऊ ओकर परिवार मन लाल किला ले सिरिफ आधा कोस दूरिहा मं रहिथें. इहीच लाल किला के गुंबद ले प्रधानमंत्री हरेक बछर स्वतंत्रता दिवस मं देश के जनता ला अपन भासन देथें. वो ह कहिथें के ओकर भासन सुने बर वो ला कभू टीवी धन रेडियो के जरूरत नई परिस.
